โจ๊กเกอร์

**โจ๊กเกอร์** () เป็นตัวร้ายที่มีพลังพิเศษที่ปรากฏตัวในหนังสือการ์ตูนอเมริกันตีพิมพ์โดย ดีซีคอมิกส์ สร้างโดย บิล ฟิงเกอร์, บ็อบ เคนและเจอร์รี รอบินสัน ปรากฏตัวครั้งแรกในฉบับเปิดตัวของหนังสือการ์ตูน *[[แบทแมน (หนังสือการ์ตูน)|แบทแมน]]* เมื่อวันที่ 25 เมษายน ค.ศ. 1940 เครดิตสำหรับการสร้างโจ๊กเกอร์ยังคงเป็นที่ถกเถียงกัน เคนและโรบินสันอ้างว่าเป็นผู้รับผิดชอบในการออกแบบของเขา ในขณะที่ยอมรับการมีส่วนสนับสนุนการเขียนของฟิงเกอร์ แม้ว่าโจ๊กเกอร์จะถูกวางแผนให้โดนฆ่าทิ้งในระหว่างการปรากฏตัวครั้งแรกของเขา แต่เขากลับรอดมาได้ด้วยการแทรกแซงของบรรณาธิการ ทำให้ตัวละครนี้กลายเป็นศัตรูตัวฉกาจของซูเปอร์ฮีโรแบทแมน

โจ๊กเกอร์ถูกพรรณนาในจักรวาลดีซีให้เป็นผู้บงการอาชญากรรมและมีลักษณะตรงข้ามกับแบทแมนทั้งในด้านบุคลิกภาพและรูปลักษณ์ เขาถูกเปิดตัวว่าเป็นไซโคพาทที่มีอาการบิดเบี้ยวและมีอารมณ์ขันแบบซาดิสต์ แต่กลับกลายเป็นคนชอบเล่นตลกในช่วงปลายทศวรรษ 1950 เพื่อตอบสนองต่อกฎระเบียบของ หน่วยกำกับดูแลหนังสือการ์ตูน ก่อนที่จะกลับไปสู่รากเหง้าที่มืดหม่นกว่าในช่วงต้นทศวรรษ 1970 โจ๊กเกอร์เป็นส่วนหนึ่งในการกำหนดเรื่องราวของแบทแมน รวมถึงการฆาตกรรม เจสัน ท็อดด์—โรบินคนที่สองและลูกเลี้ยงของแบทแมนใน "อะเดทอินเดอะแฟมิลี" (1988) และการอัมพาตของ บาร์บารา กอร์ดอน—แบทเกิร์ลคนแรกใน *[[แบทแมน: เดอะคิลลิงโจ๊ก|เดอะคิลลิงโจ๊ก]]* (1988) โจ๊กเกอร์ไม่มีเรื่องราวต้นกำเนิดที่ชัดเจนเหมือนกับตัวร้ายที่มีพลังพิเศษตัวอื่น แต่ก็มีเรื่องราวที่เป็นไปได้หลายอย่างที่ถูกพัฒนาขึ้นมา เรื่องราวที่พบบ่อยที่สุดเกี่ยวกับเขาที่ตกลงไปในถังบรรจุสารเคมีที่ทำให้ผิวหนังของเขากลายเป็นสีขาว ผมของเขากลายเป็นสีเขียวและริมฝีปากของเขากลายเป็นสีแดงสด ความพิการที่เกิดขึ้นทำให้เขาคลั่ง

โจ๊กเกอร์ไม่มีพลังเหนือมนุษย์ แต่กลับใช้ความเชี่ยวชาญด้านวิศวกรรมเคมีเพื่อพัฒนายาผสมที่มีพิษหรือถึงแก่ชีวิตและอาวุธตามธีมต่าง ๆ รวมถึง ไพ่ที่คมเหมือนปลายมีดโกน, ออดไฟฟ้าที่อันตรายถึงชีวิตและดอกไม้ติดปกเสื้อที่พ่นกรด โจ๊กเกอร์บางครั้งจะทำงานร่วมกับตัวร้ายที่มีพลังพิเศษคนอื่น ๆ ในกอแทมซิตี เช่น เพนกวินและทูเฟซ หรือทำงานเป็นกลุ่ม เช่น อินจัสติสแก๊งและอินจัสติซลีก แต่ความสัมพันธ์เหล่านี้มักจะพังทลายลงเนื่องจากความปรารถนาของโจ๊กเกอร์ที่ต้องการความโกลาหลที่ไร้ขอบเขต ตัวละครที่คบหากับโจ๊กเกอร์ คือ ฮาร์ลีย์ ควินน์ อดีตจิตแพทย์และผู้ช่วยของเขา ซึ่งถูกเปิดตัวในช่วงทศวรรษ 1990 แม้ว่าความหลงใหลหลักของเขาคือแบทแมน แต่โจ๊กเกอร์ยังต่อสู้กับฮีโรคนอื่น ๆ รวมถึง ซูเปอร์แมนและวันเดอร์วูแมน

โจ๊กเกอร์เป็นหนึ่งในตัวละครที่มีชื่อเสียงที่สุดในวัฒนธรรมประชานิยม และได้รับการยกย่องให้เป็นหนึ่งในตัวร้ายในหนังสือการ์ตูนและตัวละครสมมติที่ยิ่งใหญ่ที่สุดที่เคยสร้างขึ้นมา เขาปรากฏตัวบนสินค้าต่าง ๆ เช่น เสื้อผ้าและของสะสม และยังเป็นแรงบันดาลใจให้เกิดโครงสร้างในโลกแห่งความเป็นจริง (เช่น เครื่องเล่นในสวนสนุก) และได้รับการกล่าวถึงในสื่อต่าง ๆ โจ๊กเกอร์ได้รับการดัดแปลงเป็นภาพยนตร์คนแสดง, แอนิเมชันและวิดีโอเกม เขาได้รับแสดงโดย ซีซาร์ โรเมโร ในละครชุดทางโทรทัศน์ *[[แบทแมน (ละครชุด)|แบทแมน]]* ในทศวรรษ 1960 และได้รับแสดงในภาพยนตร์โดย แจ็ก นิโคลสัน, ฮีธ เลดเจอร์, จาเรด เลโท, วาคีน ฟีนิกซ์และแบร์รี คีโอกัน; เลดเจอร์และฟีนิกซ์ต่างได้รับรางวัลออสการ์จากการแสดงของพวกเขา นักแสดงจำนวนมาก โดยเฉพาะอย่างยิ่ง มาร์ก แฮมิลล์ ให้เสียงโจ๊กเกอร์ในสื่อต่าง ๆ ตั้งแต่แอนิเมชันไปจนถึงวิดีโอเกม

## การสร้างสรรค์และการพัฒนา
### แนวคิด
[upright|thumb|[คอนราด ไวต์ ผู้แสดงเป็น กวินเพลน ในภาพยนตร์เรื่อง *[[เดอะแมนฮูลาฟส์ (ภาพยนตร์ ค.ศ. 1928)|เดอะแมนฮูลาฟส์]]* (1928) ใบหน้าที่ยิ้มแย้มของเขาเป็นแรงบันดาลใจในการออกแบบโจ๊กเกอร์]]

บิลล์ ฟิงเกอร์, บ็อบ เคนและเจอร์รี รอบินสัน มีชื่อเป็นผู้สร้างสรรค์โจ๊กเกอร์ แต่เรื่องราวของพวกเขาเกี่ยวกับแนวคิดของตัวละครนั้นแตกต่างกัน แต่ละคนก็มีเหตุการณ์ในรูปแบบของตัวเอง รูปแบบของ ฟิงเกอร์, เคนและรอบินสัน มาจากฟิงเกอร์ได้แสดงภาพของนักแสดง คอนราด ไวต์ ในบทบาท กวินเพลน (ชายที่มีปากที่เสียรูปเป็นรอยยิ้มตลอดเวลา) ในภาพยนตร์เรื่อง *[[เดอะแมนฮูลาฟส์ (ภาพยนตร์ ค.ศ. 1928)|เดอะแมนฮูลาฟส์]]* ใน ค.ศ. 1928 เพื่อเป็นแรงบันดาลใจในการปรากฏตัวของโจ๊กเกอร์ และรอบินสันยังได้ร่างภาพไพ่โจ๊กเกอร์ด้วย

รอบินสันกล่าวว่า ภาพร่างไพ่ของเขาใน ค.ศ. 1940 เป็นแนวคิดของตัวละคร และฟิงเกอร์ได้เชื่อมโยงภาพดังกล่าวเข้ากับไวต์ในภาพยนตร์ เคนได้จ้างรอบินสันวัย 17 ปีมาเป็นผู้ช่วยใน ค.ศ. 1939 หลังจากที่เขาเห็นรอบินสันสวมเสื้อแจ็กเก็ตสีขาวที่ประดับด้วยภาพวาดของเขาเอง  รอบินสันเริ่มต้นด้วยเป็นผู้เขียนตัวอักษรและลงหมึกพื้นหลัง ต่อมาเขาก็กลายมาเป็นศิลปินหลักให้กับชุดหนังสือการ์ตูนเรื่อง *[[แบทแมน (หนังสือการ์ตูน)|แบทแมน]]* ที่เพิ่งสร้างขึ้นอย่างรวดเร็ว รอบินสันกล่าวไว้ในบทสัมภาษณ์เมื่อ ค.ศ. 1975 ในหนังสือ *[[ดิอะเมซิงเวิลด์ออฟดีซีคอมิกส์]]* ว่า เขาต้องการวายร้ายตัวฉกาจที่จะมาทดสอบแบทแมน ไม่ใช่เจ้าพ่ออาชญากรหรืออันธพาลทั่วไปที่ถูกออกแบบให้กำจัดได้ง่าย เขาต้องการตัวละครที่แปลกประหลาดและคงอยู่ตลอดไปเพื่อเป็นแหล่งที่มาของความขัดแย้งสำหรับแบทแมน โดยออกแบบวายร้ายที่ชั่วร้ายแต่เป็นตัวตลก โรบินสันรู้สึกสนใจในตัวร้าย เขาเชื่อว่าตัวละครบางตัวประกอบด้วยความขัดแย้ง ซึ่งนำไปสู่อารมณ์ขันของโจ๊กเกอร์ เขาบอกว่าชื่อมาเป็นอันดับแรก ตามด้วยภาพไพ่จากสำรับที่เขามีอยู่ในมือเสมอ "ผมต้องการใครสักคนที่ดูน่าตื่นเต้น ผมต้องการใครสักคนที่สร้างความประทับใจไม่รู้ลืม เป็นคนที่แปลกประหลาด น่าจดจำ เช่น คนค่อมแห่งน็อทร์ดาม หรือตัวร้ายอื่น ๆ ที่มีลักษณะทางกายภาพที่เป็นเอกลักษณ์" เขาเล่าให้ฟิงเกอร์ฟังถึงแนวคิดของเขาทางโทรศัพท์ จากนั้นจึงให้ภาพร่างตัวละครและภาพของสิ่งที่กลายมาเป็นแบบไพ่โจ๊กเกอร์อันโด่งดังของเขา ฟิงเกอร์คิดว่าแนวคิดนั้นไม่สมบูรณ์ จึงให้ภาพของไวต์ที่มีรอยยิ้มอันน่ากลัวและอาการยิ้มแสยะถาวร

เคนโต้แย้งว่า ภาพร่างของรอบินสันถูกสร้างขึ้นมาหลังจากฟิงเกอร์แสดงภาพของกวินเพลนให้เคนดูไปแล้ว และมันถูกใช้เป็นเพียงการออกแบบการ์ดที่เป็นของโจ๊กเกอร์ในการปรากฏตัวครั้งแรก ๆ ของเขาเท่านั้น ฟิงเกอร์กล่าวว่า เขาได้รับแรงบันดาลใจจาก หน้าสตีเพิลเชส ซึ่งเป็นภาพในสวนสตีเพิลเชสที่เกาะโคนีย์ ซึ่งมีลักษณะคล้ายกับหัวของโจ๊กเกอร์ โดยเขาเป็นคนร่างภาพและแบ่งปันให้กับ คาร์ไมน์ อินฟานติโน ซึ่งต่อมากลายมาเป็นผู้อำนวยการกองบรรณาธิการ เคนได้ระบุตำแหน่งของเขาในการสัมภาษณ์กับนักข่าว แฟรงค์ โลเวซ เมื่อ ค.ศ. 1994 ว่า:

รอบินสันให้เครดิตตัวเอง, ฟิงเกอร์และเคนสำหรับการสร้างสรรค์โจ๊กเกอร์ เขาบอกว่าเขาสร้างตัวละครนี้ให้เป็นศัตรูตัวฉกาจของแบทแมนเมื่อเรื่องราวเพิ่มเติมมีความจำเป็นอย่างรวดเร็วสำหรับ *แบทแมน* #1 และเขาได้รับเครดิตสำหรับเรื่องราวนี้ในหลักสูตรของวิทยาลัย:

ฟิงเกอร์ให้เรื่องราวของเขาใน ค.ศ. 1966:

แม้ว่า เคนจะปฏิเสธอย่างหนักแน่นที่จะแบ่งปันเครดิตสำหรับตัวละครหลายตัวของเขา และปฏิเสธคำกล่าวอ้างของรอบินสันไปจนตลอดชีวิตของเขา นักประวัติศาสตร์การ์ตูนหลายคนก็ให้เครดิตรอบินสันในส่วนของการสร้างสรรค์โจ๊กเกอร์ และให้เครดิตฟิงเกอร์ในส่วนของการพัฒนาตัวละคร ณ ค.ศ. 2011 ฟิงเกอร์, เคนและรอบินสัน ทุกคนเสียชีวิตหมดแล้ว ปล่อยให้เรื่องราวยังไม่คลี่คลาย

## ชีวประวัติของตัวละคร
โจ๊กเกอร์ได้ผ่านการแก้ไขหลายครั้งนับตั้งแต่เปิดตัวใน ค.ศ. 1940 การตีความตัวละครที่พบเห็นได้ทั่วไปที่สุดคือ ชายคนหนึ่งที่ปลอมตัวเป็นอาชญากรชื่อว่า เรดฮูด แต่ถูกแบทแมนไล่ล่าและตกลงไปในถังสารเคมีที่ฟอกสีผิว, ย้อมผมเป็นสีเขียว, แต่งริมฝีปากเป็นสีแดงและทำให้เขาวิกลจริต เหตุผลที่โจ๊กเกอร์ปลอมตัวเป็นเรดฮูดและตัวตนของเขาก่อนจะเป็นโจ๊กเกอร์นั้นเปลี่ยนแปลงไปตามกาลเวลา

ตัวละครเปิดตัวใน *แบทแมน* #1 (1940) โดยเขาประกาศว่าเขาจะสังหารพลเมืองระดับสูงสามคนของเมืองก็อตแธม แม้ว่าตำรวจจะปกป้องเศรษฐี เฮนรี คลาริดจ์ ซึ่งเป็นเหยื่อรายแรกที่เขาประกาศไว้ได้ แต่โจ๊กเกอร์ได้วางยาพิษเขาไว้ก่อนจะประกาศเรื่องนี้ และคลาริดจ์ก็เสียชีวิตด้วยรอยยิ้มอันน่าสยดสยองบนใบหน้า ในที่สุดแบทแมนก็เอาโจ๊กเกอร์และส่งเขาเข้าคุก โจ๊กเกอร์ก่ออาชญากรรมตั้งแต่แบบไร้สาระไปจนถึงแบบโหดร้าย ด้วยเหตุผลตามคำพูดของแบทแมนว่า "มีเหตุผลสำหรับเขาเพียงคนเดียว" *ดีเทกทีฟคอมิกส์* #168 (1951) นำเสนอเรื่องราวต้นกำเนิดแรกของโจ๊กเกอร์ในฐานะอดีตเรดฮูด อาชญากรสวมหน้ากากที่หายตัวไปในระหว่างการปล้นครั้งสุดท้าย หลังจากกระโดดลงไปในถังสารเคมีเพื่อหนีแบทแมน ความพิการที่เกิดขึ้นทำให้เขาคลั่งและนำชื่อ "โจ๊กเกอร์" มาใช้ หลังเขามีรูปร่างหน้าตาคล้ายคลึงกันกับไพ่ดังกล่าว โจ๊กเกอร์ในยุคเงิน ได้เปลี่ยนแปลงเป็นตัวละครแสนสนุกซึ่งเริ่มต้นใน "เดอะโจ๊กเกอส์มิลเลียนส์" ใน ค.ศ. 1952 ในเรื่องนี้ โจ๊กเกอร์หมกมุ่นอยู่กับการรักษาภาพลวงตาของความร่ำรวยและชื่อเสียงในฐานะอาชญากรวีรบุรุษชาวบ้าน และกลัวที่จะให้ชาวเมืองก็อตแธมรู้ว่าเขาไม่มีเงินและถูกหลอกลวงเอาทรัพย์สมบัติของเขาไป ในช่วงทศวรรษ 1970 โจ๊กเกอร์ได้กำหนดนิยามของตัวละครใหม่ในฐานะฆาตกรโรคจิต "เดอะโจ๊กเกอส์ไฟว์-เวย์รีเวนจ์" เป็นการแก้แค้นของโจ๊กเกอร์อย่างรุนแรงต่ออดีตสมาชิกแก๊งที่ทรยศต่อเขา, ขณะที่ "เดอะลาฟฟิงฟิช" เล่าถึงโจ๊กเกอร์ที่ทำให้ปลามีรูปร่างผิดปกติด้วยสารเคมี เพื่อให้พวกมันจะมีรอยยิ้มอันเป็นเอกลักษณ์ของเขา พร้อมหวังที่จะทำกำไรจากลิขสิทธิ์ และการฆ่าข้าราชการที่ขวางทางเขา

## ลักษณะของตัวละคร
### บุคลิกภาพ
ลักษณะเด่นของโจ๊กเกอร์คือความวิกลจริตอย่างเห็นได้ชัด แม้ว่าเขาจะไม่ได้ถูกอธิบายว่ามีอาการผิดปกติทางจิตใจใด ๆ ก็ตาม เหมือนกับคนโรคจิต เขาขาดความเห็นอกเห็นใจ ขาดจิตสำนึกและความห่วงใยในสิ่งถูกและผิด โจ๊กเกอร์ใน *อาร์คัมอะไซลัม: อะซีเรียสเฮาส์ออนซีเรียสเอิร์ท* ถูกอธิบายว่า สามารถประมวลผลข้อมูลจากภายนอกได้ โดยการปรับตัวเข้ากับมันเท่านั้น ซึ่งทำให้เขาสามารถสร้างบุคลิกภาพใหม่ได้ทุกวัน (ขึ้นอยู่กับว่าอะไรจะเป็นประโยชน์ต่อเขา) และอธิบายว่าทำไมในบางครั้งเขาถึงเป็นตัวตลกจอมป่วนหรือฆาตกรโรคจิต โจ๊กเกอร์ใน "เดอะคลาวน์แอตมิดไนต์" (*แบทแมน* #663 (เมษายน 2007)) เข้าสู่ภาวะสมาธิ โดยจะประเมินตัวเองในอดีตเพื่อสร้างบุคลิกภาพใหม่โดยรู้ตัว และปรับเปลี่ยนตัวเองให้เหมาะกับความต้องการของตัวเอง

### ทักษะและอุปกรณ์
โจ๊กเกอร์ไม่มีพลังเหนือมนุษย์โดยกำเนิด เขาก่ออาชญากรรมด้วยการใช้อุปกรณ์ที่มีอาวุธหลากหลายชนิด เช่น สำรับไพ่ที่มีปลายมีดโกน, ลูกแก้วกลิ้ง, แจ็กอินเดอะบ็อกซ์ซึ่งมีเซอร์ไพรส์ที่ไม่พึงประสงค์ และซิการ์ระเบิดที่สามารถทำลายอาคารได้ ดอกไม้บนปกเสื้อของเขาสามารถพ่นกรด และมือของเขามักจะมีออดไฟฟ้าที่อันตรายซึ่งนำไฟฟ้าได้ล้านโวลต์ แม้ว่าทั้งสองสิ่งนี้จะเปิดตัวใน ค.ศ. 1952 ในฐานะของเล่นตลกที่ไม่เป็นอันตราย อย่างไรก็ตาม ความอัจฉริยะด้านเคมีของเขาได้สร้างอาวุธที่โดดเด่นที่สุดให้กับเขา ก็คือ "**โจ๊กเกอร์เวนอม"** ซึ่งเป็นสารพิษในรูปแบบของเหลวหรือก๊าซที่จะทำให้เป้าหมายหัวเราะไม่หยุด หากใช้ในปริมาณมากเกินไป อาจทำให้เป็นอัมพาต โคม่า หรือเสียชีวิตได้ และทำให้เหยื่อมีรอยยิ้มที่เจ็บปวดและหวาดกลัว โจ๊กเกอร์ใช้พิษมาตั้งแต่เปิดตัว มีเพียงเขาเท่านั้นที่รู้สูตร และแสดงให้เห็นว่ามีพรสวรรค์เพียงพอที่จะผลิตพิษจากสารเคมีในครัวเรือนทั่วไป พิษอีกรูปแบบหนึ่ง (ใช้ใน *โจ๊กเกอร์: ลาสต์ลาฟ*) ทำให้เหยื่อมีลักษณะเหมือนโจ๊กเกอร์ และเชื่อฟังคำสั่งของเขา โจ๊กเกอร์มีภูมิคุ้มกันต่อพิษและสารพิษส่วนใหญ่ มอร์ริสันเขียนไว้ใน *แบทแมน* #663 (เมษายน 2007) ว่า "ด้วยความที่เป็นผู้บริโภคตัวยงของการทดลองทางเคมีของตัวเอง ภูมิคุ้มกันของโจ๊กเกอร์ต่อยาพิษที่อาจฆ่าคนอื่นได้ในพริบตานั้นได้รับการพัฒนามาจากการถูกทารุณกรรมมาอย่างยาวนาน"

## ผลกระทบและมรดกทางวัฒนธรรม
[left|upright|thumb|[ซีซาร์ โรเมโร เป็น เดอะโจ๊กเกอร์ (บน) ในภาพยนตร์ *ไอ้มนุษย์ค้างคาว* (1966) (สร้างจากละครชุดทางโทรทัศน์ *แบทแมน*), ร่วมกับ เบอร์เกสส์ เมอริดิท เป็น เดอะเพนกวิน (ซ้าย) และ แฟรงค์ กอร์ชิน เป็น เดอะริดเลอร์ (กลาง)]]
โจ๊กเกอร์ถือเป็นหนึ่งในตัวละครสมมติที่เป็นที่จดจำและโดดเด่นมากที่สุดในวัฒนธรรมประชานิยม, หนึ่งในตัวร้ายในการ์ตูนที่ดีที่สุดและหนึ่งในตัวร้ายที่ยิ่งใหญ่ที่สุดตลอดกาล ตัวละครได้รับความนิยมอย่างมากนับตั้งแต่เปิดตัว โดยปรากฏตัวในหนังสือการ์ตูน *แบทแมน* เก้าจากสิบสองฉบับแรก และยังคงเป็นหนึ่งในศัตรูที่ได้รับความนิยมมากที่สุดของแบทแมนตลอดการตีพิมพ์ของเขา ตัวละครถือเป็นหนึ่งในสี่ตัวละครในหนังสือการ์ตูนยอดนิยม ร่วมกับ แบทแมน, ซูเปอร์แมนและสไปเดอร์-แมน เมื่อดีซีคอมิกส์เผยแพร่ซีรีส์ต้นฉบับของ *เกรตเตสต์สตอรีส์เอเวอร์โทลด์* (1987–1988) ซึ่งประกอบไปด้วยเรื่องราวเกี่ยวกับฮีโร เช่น แบทแมนและซูเปอร์แมน โจ๊กเกอร์ก็เป็นตัวร้ายเพียงตัวเดียวที่รวมอยู่ในซีรีส์ด้วย ตัวละครได้กลายเป็นหัวข้อสนทนาทางจริยธรรมเกี่ยวกับความปรารถนาของแบทแมน (ผู้ยึดมั่นในจรรยาบรรณที่ห้ามฆ่าคนโดยเด็ดขาด) ที่ช่วยชีวิตคนโดยการสังหารโจ๊กเกอร์ (ผู้สังหารคนไม่ลดละ) การถกเถียงเหล่านี้มีน้ำหนักในแง่บวก (การหยุดโจ๊กเกอร์อย่างถาวร) เทียบกับผลกระทบที่โจ๊กเกอร์มีต่อตัวละครของแบทแมน และความเป็นไปได้ที่เขาอาจเริ่มฆ่าอาชญากรทั้งหมด

โจ๊กเกอร์ติดอันดับที่ 1 ในรายชื่อ "100 ตัวร้ายที่ยอดเยี่ยมที่สุดตลอดกาล" ของนิตยสาร *[[วิซาร์ด (นิตยสาร)|วิซาร์ด]]* ใน ค.ศ. 2006 ตัวละครติดอันดับที่ 5 ในรายชื่อ "200 ตัวละครในหนังสือการ์ตูนยอดเยี่ยมตลอดกาล" ของ *วิซาร์ด* ใน ค.ศ. 2008 และตัวละครติดอันดับที่ 8 ในรายชื่อ "50 ตัวละครในหนังสือการ์ตูนที่ยอดเยี่ยมตลอดกาล" ของ *[[เอ็มไพร์ (นิตยสาร)|เอ็มไพร์]]* (เป็นตัวร้ายที่อยู่อันดับสูงสุดทั้งสองรายชื่อ) โจ๊กเกอร์ติดอันดับที่ 2 ในรายชื่อ "100 อันดับตัวร้ายในหนังสือการ์ตูน" ของ ไอจีเอ็น ใน ค.ศ. 2009 และ *[[ไวรด์ (นิตยสาร)|ไวรด์]]* ขนานนามเขาว่าเป็น "ตัวร้ายที่มีพลังพิเศษที่ยิ่งใหญ่สุดในการ์ตูน" ใน ค.ศ. 2011 *[[คอมเพล็กซ์ (นิตยสาร)|คอมเพล็กซ์]]*, *[[คอลเลจฮิวเมอร์]]* และ *[[วอตคัลเชอร์]]* ยกย่องให้โจ๊กเกอร์เป็นตัวร้ายในหนังสือการ์ตูนที่ยิ่งใหญ่ที่สุดตลอดกาล ขณะที่ *ไอจีเอ็น* จัดให้เขาเป็นตัวร้ายอันดับหนึ่งของดีซีคอมิกส์ ใน ค.ศ. 2013 และ *[[นิวส์ซารามา]]* เป็นตัวร้ายของแบทแมนที่ยิ่งใหญ่ที่สุด

ความนิยมของโจ๊กเกอร์ (และบทบาทของเขาในฐานะศัตรูของแบทแมน) ส่งผลให้ตัวละครตัวนี้เข้าไปเกี่ยวข้องกับสื่อต่าง ๆ ที่เกี่ยวข้องกับ *แบทแมน* ส่วนใหญ่ ไม่ว่าจะเป็นทางโทรทัศน์หรือวิดีโอเกม การดัดแปลงตัวละครนี้ได้รับการตอบรับในเชิงบวก ในภาพยนตร์, โทรทัศน์ และวิดีโอเกม เช่นเดียวกับในหนังสือการ์ตูน บุคลิกภาพและรูปลักษณ์ของตัวละครจะเปลี่ยนแปลงไป เขาจะเป็นคนใจร้อน, ดุร้ายหรือไม่มั่นคง ขึ้นอยู่กับผู้เขียนและกลุ่มเป้าหมาย

ตัวละครเป็นแรงบันดาลใจให้กับรถไฟเหาะสวนสนุก (เดอะโจ๊กเกอส์จิงซ์, เดอะโจ๊กเกอร์ในเม็กซิโกและแคลิฟอร์เนีย, และเดอะโจ๊กเกอร์เคออสโคสเตอร์), และปรากฏในเครื่องเล่นที่มีเนื้อเรื่อง เช่น จัสติซลีก: แบตเทิลฟอร์เมโทรโพลิส โจ๊กเกอร์เป็นหนึ่งในตัวร้ายที่มีพลังพิเศษในหนังสือการ์ตูนไม่กี่ตัวที่ปรากฏอยู่บนสินค้าและของเล่นเด็ก เช่น ฟิกเกอร์แอคชัน, การ์ดสะสม, เกมกระดาน, กระปุกออมสิน, ชุดนอน, ถุงเท้าและรองเท้า เดอะโจ๊กเกอร์โมบิลเป็นของเล่นยอดนิยม เช่น รถจำลองโลหะหล่อที่ผลิตโดย คอร์กี นั้นขายดีในช่วงทศวรรษ 1950 และรถไมโครบัสฟ็อลคส์วาเกิน ลายโจ๊กเกอร์ในยุคพลังดอกไม้ ที่ผลิตโดย เมโกคอร์ปอเรชัน ในช่วงทศวรรษ 1970 *เดอะโจ๊กเกอร์: อะซีเรียสสตัดดีออฟเดอะคลาวน์พรินซ์ออฟไครม์* กลายเป็นหนังสือวิชาการเล่มแรกที่ได้รับการตีพิมพ์เกี่ยวกับตัวร้ายที่มีพลังพิเศษใน ค.ศ. 2015

### ในสื่ออื่น

เดอะโจ๊กเกอร์ปรากฏตัวในสื่อต่าง ๆ มากมาย รวมถึง ละครชุดทางโทรทัศน์, ภาพยนตร์แอนิเมชันและคนแสดง เวิลด์แคต (แคตตาล็อกห้องสมุดใน 170 ประเทศ) บันทึกผลงานกว่า 250 ชิ้นที่มีโจ๊กเกอร์เป็นหัวข้อหลัก รวมถึงภาพยนตร์, หนังสือและวิดีโอเกม, และภาพยนตร์แบทแมนที่มีตัวละครนี้มักจะประสบความสำเร็จมากที่สุด การดัดแปลงตัวละครบนขึ้นบนจอครั้งแรกคือในละครชุดทางโทรทัศน์ใน ค.ศ. 1966 เรื่อง *แบทแมน* และภาพยนตร์ที่ดัดแปลงจากละครชุดเรื่อง "ไอ้มนุษย์ค้างคาว" โดย ซีซาร์ โรเมโร รับบทเป็นนักเล่นตลกที่หัวเราะคิกคัก (สะท้อนให้เห็นถึงตัวละครของการ์ตูนในยุคนั้นของเขา) เดอะโจ๊กเกอร์ปรากฏตัวในแอนิเมชันชุดทางโทรทัศน์เรื่อง *[[ดิแอดเวนเจอส์ออฟแบทแมน]]* (1968, ให้เสียงโดย เท็ด ไนต์), *เดอะนิวแอดเวนเจอส์ออฟแบทแมน* (1977, ให้เสียงโดย เลนนี ไวน์ริบ) และ *[[เดอะซูเปอร์พาวเวอส์ทีม: กาแลกติกการ์เดียนส์]]* (1985, ให้เสียงโดย แฟรงค์ เวลเกอร์)

ตัวละครโจ๊กเกอร์อีกแบบหนึ่งมีชื่อว่า แจ็ก เนเปียร์ (แสดงโดย แจ็ก นิโคลสัน) ปรากฏในภาพยนตร์ครั้งแรกใน *แบทแมน* เมื่อ ค.ศ. 1989 ซึ่งทำเงินในบ็อกซ์ออฟฟิศทั่วโลกมากกว่า 400&nbsp;ล้านดอลลาร์สหรัฐ บทบาทดังกล่าวถือเป็นการแสดงที่สำคัญในอาชีพการงานของนิโคลสัน และถือว่าบดบังการแสดงของแบทแมน โดยนักวิจารณ์ภาพยนตร์ โรเจอร์ อีเบิร์ต กล่าวว่าบางครั้งผู้ชมต้องเตือนตัวเองว่าอย่าเชียร์โจ๊กเกอร์ ความสำเร็จของ *แบทแมน* นำไปสู่แอนิเมชันชุดทางโทรทัศน์ใน ค.ศ. 1992 เรื่อง *[[แบทแมน: ดิแอนิเมเต็ดซีรีส์]]* โจ๊กเกอร์ให้เสียงโดย มาร์ก แฮมิลล์ ยังคงรักษาโทนเรื่องที่มืดหม่นของการ์ตูนเอาไว้ในเรื่องราวที่เหมาะสำหรับเด็ก โจ๊กเกอร์ของแฮมิลล์ถือเป็นการแสดงที่สำคัญ และเขายังให้เสียงตัวละครในภาพยนตร์แยก (*[[แบทแมน: ศึกมนุษย์หน้ากากมรณะ]]* ใน ค.ศ. 1993 และ *[[แบทแมนบียอนด์: รีเทิร์นออฟเดอะโจ๊กเกอร์]]* ใน ค.ศ. 2000), วิดีโอเกม (*[[แบทแมน: เวนเจนซ์]]* ใน ค.ศ. 2001), แอนิเมชันชุดที่เกี่ยวข้อง (*[[ซูเปอร์แมน: ดิแอนิเมเต็ดซีรีส์]]* ใน ค.ศ. 1996, *[[สแตติกช็อก]]* ใน ค.ศ. 2000 และ *[[จัสติซลีก (แอนิเมชันชุด)|จัสติซลีก]]* ใน ค.ศ. 2001), แอ็กชันฟิกเกอร์, ของเล่นและให้เสียงในสวนสนุก โจ๊กเกอร์ที่ได้รับการออกแบบใหม่ ให้เสียงโดย เควิน ไมเคิล ริชาร์ดสัน ปรากฏตัวในแอนิเมชันชุด *[[เดอะแบทแมน (แอนิเมชันชุด)|เดอะแบทแมน]]* ใน ค.ศ. 2004 ริชาร์ดสันเป็นคนอเมริกันเชื้อสายแอฟริกันคนแรกแสดงเป็นตัวละครนี้

หลังภาพยนตร์รีบูต *แบทแมน* เรื่อง *[[แบทแมน บีกินส์]]* (2005) ของ คริสโตเฟอร์ โนแลน ประสบความสำเร็จ ซึ่งจบลงด้วยตัวอย่างการมีส่วนร่วมของโจ๊กเกอร์ในภาพยนตร์ภาคต่อ ตัวละครปรากฏตัวในภาพยนตร์เรื่อง *[[แบทแมน อัศวินรัตติกาล]]* (2008) แสดงโดย ฮีธ เลดเจอร์ ในบทบาทอวตารแห่งความโกลาหลและความสับสนวุ่นวาย ขณะที่ *แบทแมน บีกินส์* ทำเงินทั่วโลก 370&nbsp;ล้านดอลลาร์สหรัฐ *แบทแมน อัศวินรัตติกาล* กลับทำเงินทั่วโลกมากกว่า 1&nbsp;พันล้านดอลลาร์สหรัฐ และเป็นภาพยนตร์ที่ทำเงินสูงสุดในปีที่ฉาย สร้างสถิติบ็อกซ์ออฟฟิศในเวลานั้นหลายรายการ (ได้แก่ ภาพยนตร์ที่เปิดตัวในช่วงเที่ยงคืน, เปิดตัววันแรกและวันหยุดสุดสัปดาห์ที่ทำเงินสูงสุด) เลดเจอร์ได้รับรางวัลออสการ์ สาขานักแสดงสมทบชายยอดเยี่ยมจากการแสดงของเขา หลังเขาเสียชีวิตแล้ว ซึ่งถือเป็นรางวัลออสการ์สาขาการแสดงครั้งแรกที่ให้กับภาพยนตร์ซูเปอร์ฮีโร เดอะโจ๊กเกอร์ยังปรากฏตัวในโครงการแอนิเมชันมากมาย เช่น *[[แบทแมน: เดอะเบรฟแอนด์เดอโบลด์]]* (2009, ให้เสียงโดย เจฟ เบนเนต) และ *[[ยังจัสติซ (แอนิเมชันชุด)|ยังจัสติซ]]* (2011, ให้เสียงโดย เบรนต์ สไปเนอร์) สำหรับภาพยนตร์ที่ดัดแปลงจากหนังสือการ์ตูน ตัวละครให้เสียงโดย จอห์น ดิมักจิโอ ใน *[[แบทแมน ศึกจอมวายร้ายหน้ากากแดง]]* (2010) และ *[[แบทแมน: เดทอินเดอะแฟมิลี]]* (2020) และให้เสียงโดย ไมเคิล อีเมอร์สัน ในภาพยนตร์สองตอนเรื่อง *[[แบทแมน ศึกอัศวินคืนรัง]]* (2012)

ละครชุดทางโทรทัศน์เรื่อง *[[ก็อตแธม นครรัตติกาล]]* (2014–2019) สำรวจตำนานของโจ๊กเกอร์ผ่านทางพี่น้องฝาแฝด เจอโรมและเจเรไมอาห์ วาเลสกา แสดงโดย คาเมรอน โมนาฮัน จาเรด เลโท แสดงเป็น โจ๊กเกอร์ ในจักรวาลขยายดีซี เริ่มต้นด้วย *[[ทีมพลีชีพ มหาวายร้าย]]* (2016) เลโทกลับมารับเดิมใน *[[จัสติซ ลีก ของ แซ็ค สไนเดอร์]]* (2021) แซ็ก กาลิฟานาคิส ให้เสียวตัวละครใน *[[เดอะ เลโก้ แบทแมน มูฟวี่]]* (2017) ภาพยนตร์ *[[โจ๊กเกอร์ (ภาพยนตร์ พ.ศ. 2562)|โจ๊กเกอร์]]* ใน ค.ศ. 2019 ของ ท็อดด์ ฟิลลิปส์ นำเสนอเรื่องราวต้นกำเนิดของตัวละคร และแสดงนำโดย วาคีน ฟินิกซ์ เป็น อาเทอร์ แฟล็ก นักแสดงตลกเดี่ยวไมโครโฟนผู้ใฝ่ฝัน แม้ว่าภาพยนตร์เรื่องนี้จะมีเนื้อหาที่ขัดแย้งกันเกี่ยวกับความรุนแรงและการแสดงถึงอาการป่วยทางจิต แต่การแสดงของฟินิกซ์กลับได้รับเสียงชื่นชมอย่างกว้างขวาง *โจ๊กเกอร์* ทำเงินทั่วโลกมากกว่า 1&nbsp;พันล้านดอลลาร์สหรัฐ ทำลายสถิติในบ็อกซ์ออฟฟิศในเวลานั้นและได้รับรางวัลมากมาย เหมือน *แบทแมน อัศวินรัตติกาล* ก่อนหน้านี้ รวมถึง รางวัลออสการ์ สาขานักแสดงนำชายยอดเยี่ยม ของฟินิกซ์ แบร์รี คีโอกัน ปรากฏตัวเป็นเดอะโจ๊กเกอร์ในฐานะนักแสดงรับเชิญในภาพยนตร์เรื่อง *[[เดอะ แบทแมน]]* (2022) ของ แมตต์ รีฟส์ โดยเขามีชื่อในเครดิตเป็น "นักโทษอาร์คัมที่มองไม่เห็น"

โจ๊กเกอร์ยังปรากฏตัวในวิดีโอเกม แฮมิลล์กลับมาให้เสียงตัวละครใน *[[แบทแมน: อาร์แคมอะไซลัม]]* (2009) และ *[[แบทแมน: อาร์แคมซิตี]]* (2011) ซึ่งทั้งคู่ต่างได้รับคำชื่นชมจากนักวิจารณ์ และเกมผู้เล่นหลายคน *[[ดีซียูนิเวิร์สออนไลน์]]* แฮมิลล์ถูกแทนที่โดย ทรอย เบเคอร์ ใน *[[แบทแมน: อาร์แคมออริจินส์]]* (2013) และภาพยนตร์แอนิเมชันเรื่อง *[[แบทแมน ยุทธการถล่มอาร์คแคม]]* ซึ่งทั้งคู่เป็นเรื่องราวก่อน *อาร์แคมอะไซลัม* ขณะที่แฮมิลล์กลับมาใน *[[แบทแมน: อาร์คแฮมไนท์]]* (2015) ซึ่งเกมสุดท้ายในซีรีส์ *อาร์แคม* ริชาร์ด เอ็ปคาร์ ให้เสียงเป็นเดอะโจ๊กเกอร์ในวิดีโอเกมชุดแนวต่อสู้ ได้แก่ *[[มอร์ทัลคอมแบต วีเอส. ดีซียูนิเวิร์ส]]* (2008), *[[อินจัสติส: ก็อดส์อมองอัส]]* (2013), วิดีโอเกมภาคต่อ *[[อินจัสติส 2]]* (2017), และ *[[มอร์ทัลคอมแบต 11]]* (2019) ตัวละครยังปรากฏตัวใน *[[เลโก้แบทแมน: เดอะวิดีโอเกม]]* (2008), *[[เลโก้แบทแมน 2: ดีซีซูเปอร์ฮีโรส์]]* (2012) และ ภาพยนตร์แอนิเมชันที่ดัดแปลงจากวิดีโอเกม, และ *[[เลโก้แบทแมน 3: บียอนด์ก็อตแธม]]* (2014) (ให้เสียงโดย คริสโตเฟอร์ คอเรย์ สมิท), เช่นเดียวกับ *[[เลโก้ดีซีซูเปอร์-วิลเลนส์]]* (2018) ซึ่งแฮมิลล์กลับมาให้เสียงตัวละคร แอนโทนี อิงกรูเบอร์ ให้เสียงเดอะโจ๊กเกอร์ใน *[[แบทแมน: เดอะเทลเทลซีรีส์]]* (2016) และภาคต่อ *[[แบทแมน:ดิเอเนมีวิทอิน]]* (2017)

## อ้างอิง

### บรรณานุกรม

* 
* 
* 
* 
* 

## แหล่งข้อมูลอื่น
* 


หมวดหมู่:ตัวละครดีซีคอมิกส์
หมวดหมู่:ตัวร้ายในการ์ตูนทีวีแอนิเมชัน
หมวดหมู่:ตัวละครมนุษย์เคลื่อนไหว
หมวดหมู่:ตัวละครในแบทแมน
หมวดหมู่:ตัวร้ายที่มีพลังพิเศษ
หมวดหมู่:ตัวร้ายที่มีพลังพิเศษในดีซีคอมิกส์
หมวดหมู่:ตัวละครที่เป็นตัวตลก
หมวดหมู่:ตัวละครที่เป็นวิศวกร
หมวดหมู่:ตัวละครที่เป็นนักแสดงตลก
หมวดหมู่:ตัวละครที่เป็นนักเล่นแผลง ๆ
หมวดหมู่:ตัวละครที่เป็นนักทรมาน
หมวดหมู่:ตัวละครที่เป็นฆาตกรต่อเนื่อง
หมวดหมู่:ตัวละครที่เป็นนักเคมี
หมวดหมู่:ตัวละครที่เป็นหัวหน้าอาชญากร
หมวดหมู่:ตัวละครที่เป็นอาชญากรชาวอเมริกัน
หมวดหมู่:ตัวละครที่ถูกทำให้เสียโฉม
หมวดหมู่:บอสวิดีโอเกม